SEKSION 21
Napagungar ni Jesus!
Nagparang ni Jesus kadagiti pasurotna tapno isuro ken paregtaenna ida
ITI maikatlo nga aldaw kalpasan ti ipapatay ni Jesus, nakita ti dadduma nga adalanna a babbai a naikkaten ti bato a nangserra iti tanem ken awanen nagyan ti tanem!
Nagparang ti dua nga anghel. “Sapsapulenyo ni Jesus a Nazareno,” kinuna ti maysa kadakuada. “Isu naibangonen.” (Marcos 16:6) Dagus a napan impadamag dagiti babbai kadagiti apostol. Nasabetda ni Jesus iti dalan ket kinunana: “Dikay agbuteng! Inkayo, ipadamagyo iti kakabsatko, tapno mapanda idiay Galilea; ket sadiay makitadakto.”—Mateo 28:10.
Kalpasanna, dua nga adalan ti agbambaniaga iti dayta met la nga aldaw manipud Jerusalem nga agturong iti purok ti Emmaus. Kimmuyog kadakuada ti maysa a ganggannaet ket inimtuodna no ania ti pagsarsaritaanda. Kinapudnona, ti napagungaren a ni Jesus daydiay nagparang iti langa a dida nabigbig idi damo. Malmaldayda a simmungbat a ni Jesus ti pagsarsaritaanda. Ngem rinugian ti ganggannaet nga ilawlawag dagiti bambanag a nailanad iti Kasuratan mainaig iti Mesias. Wen, tinungpal ni Jesus ti amin a naipadto maipapan iti Mesias agingga iti kabassitan a detalye dayta. * Idi nabigbig dagiti adalan a daydiay ganggannaet isu ni Jesus, a napagungaren kas maysa nga espiritu, nagpukawen.
Nagsubli a dagus idiay Jerusalem ti dua nga adalan ket nasarakanda nga agtataripnong dagiti apostol sadiay iti nabalunetan a siled. Idi agipadpadamag dagiti dua, nagparang ni Jesus. Dandani saan a mamati dagiti nasdaaw a pasurotna! “Apay a rumsua dagiti panagduadua iti puspusoyo?” inimtuod ni Jesus. “Adda a naisurat a ti Kristo agsagaba ken bumangon manipud kadagiti natay iti maikatlo nga aldaw.”—Lucas 24:38, 46.
Iti 40 nga aldaw kalpasan ti panagungarna, nagparang ni Jesus kadagiti adalanna iti nagduduma a gundaway. Naminsan, nagparang iti nasurok a 500! Mabalin nga iti daytoy a gundaway, inikkanna ida iti nadagsen nga annongen: “Inkayo . . . ket mangaramidkayo iti ad-adalan kadagiti tattao iti amin a nasion, . . . nga isuroyo kadakuada a tungpalenda ti amin a bambanag nga imbilinko kadakayo. Ket, adtoy! addaak kadakayo iti amin nga al-aldaw agingga iti panungpalan ti sistema ti bambanag.”—Mateo 28:19, 20.
Iti naudi a pannakitaripnongna kadagiti 11 a matalek nga apostolna, inkari ni Jesus: “Umawatkayto iti pannakabalin inton dumteng kadakayo ti nasantuan nga espiritu, ket dakayto dagiti saksik . . . agingga iti kaadaywan a paset ti daga.” (Aramid 1:8) Kalpasanna, nagpangaton ni Jesus, ket nalingdan iti ulep bayat ti panagsublina sadi langit.
—Naibasar iti Mateo kapitulo 28; Marcos kapitulo 16; Lucas kapitulo 24; Juan kapitulo 20 ken 21; 1 Corinto 15:5, 6.
^ par. 6 Para iti pagarigan dagiti padto a natungpal ken Jesus kas Mesias, kitaem ti Seksion 14, Seksion 15, ken Seksion 16 daytoy a broshur, ken ti artikulo a “Ni Jesu-Kristo—Ti Naikari a Mesias” iti apendise ti libro nga Ania a Talaga ti Isursuro ti Biblia?
Ammuem ti Ad-adu Pay
Ti Panagungar ni Jesus Kaipapananna ti Biag!
Agasem biag nga agnanayon nga awan ut-ot, panagsagaba, wenno ladingit.
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn